Die hofordonnanse het die boeie wat hulle die oggend afgehaal het, weer aan Oosthuizen en Jackson se hande vasgemaak en die twee is na die tronkselle begelei. Reanie het ’n huilende Chané getroos.
“Ek voel baie bly oor die besluit wat vandag deur die regter geneem is,” het Mlotshwa ná die tyd gesê. “(Die uitspraak) het my verras.”
“Ek het gedink dat die regter die aansoek vandag sou toestaan, want haar beslissing in die aansoek tot verlof om appèl was baie swaar en dit behoort nie so te gewees het nie.
“Duidelik wil sy nie verlof toestaan tot appèl nie, so ons sal moet wag en kyk of die regters by die appèlhof dieselfde mening as sy het,” het Coertze gesê.
“Ek wil nou nie die regter kritiseer nie, maar ek sal graag wil weet wat is haar reaksie as hierdie beskuldigdes wel verlof tot appèl kry. Gaan sy dan erken sy het ’n fout gemaak? Want duidelik wil sy nie erken dat sy ’n fout kán maak nie.
Toe ’n joernalis vra of die beskuldigdes Kersfees en Nuwejaarsdag in die tronk gaan slaap, het Coertze gesê: “Ja, ja. Ons verwag nie ’n reaksie van die appèlhof voor einde Januarie nie.”